สาว 19 สร้างประวัติศาสตร์เป็นสตรีอายุน้อยที่สุด ‘บินเดี่ยวรอบโลก’ 
Zara Rutherford lands in Belgium after six-month, 51,000-kilometer flight 
วัยรุ่นหญิงชาวเบลเยียม-อังกฤษ ผู้นี้เริ่มออกเดินทางจากเมืองคอร์ทไรจค์เมื่อวันที่ 18 สิงหาคม หรือ 155 วันก่อน โดยใช้เครื่องบินน้ำหนักเบาแบบที่นั่งเดียว Shark ในการเดินทางรอบโลกเป็นระยะทาง 51,000 กิโลเมตร ผ่าน 52 ประเทศใน 5 ทวีป ทั้งนี้ การจะเข้าข่ายเดินทางรอบโลกได้นั้นหมายความว่าต้องไปถึงสถานที่ที่อยู่ขั้วตรงข้ามของพื้นผิวโลก ซึ่งรัทเธอร์ฟอร์ดได้ไปลงจอดที่เมืองแจมบีของอินโดนีเซีย และเมืองทูมาโคในโคลอมเบีย เธอนำเครื่องบินลงจอดที่เบลเยียมเมื่อวันพฤหัสบดีท่ามกลางเสียงเชียร์และการต้อนรับอย่างยิ่งใหญ่จากประชาชนและครอบครัวที่รอต้อนรับเธอกลับบ้านหลังการเดินทางอันยาวนาน หลังปฏิบัติภารกิจสำเร็จ รัทเธอร์ฟอร์ด ได้รับประกาศนียบัตรรับรองจากหนังสือกินเนสส์ เวิลด์ เรคคอร์ด อย่างเป็นทางการ ในฐานะนักบินหญิงอายุน้อยที่สุดในโลกที่บินเดี่ยวรอบโลกได้ เอาชนะเจ้าของสถิติเดิม คือ ชาเอสตา เวซ นักบินหญิงชาวอเมริกันวัย 30 ปี ที่บินเดี่ยวรอบโลกสำเร็จเมื่อปี ค.ศ. 2017 รัทเธอร์ฟอร์ด กล่าวว่า เป้าหมายหลักของเธอคือการใช้ประสบการณ์ครั้งนี้ในการสนับสนุนให้เด็กผู้หญิงทั่วโลกทำตามความฝันของพวกเธอ ไม่ว่าจะเป็นนักบิน นักวิทยาศาสตร์ นักประดิษฐ์ หรือนักคณิตศาสตร์ รวมทั้งสาขาอาชีพอื่น ๆ วัยรุ่นหญิงวัย 19 ปีผู้นี้จะเข้าเรียนมหาวิทยาลัยในปีการศึกษาหน้า โดยเธอตั้งใจศึกษาในคณะวิศวกรรมศาสตร์ ซึ่งอาจเป็นที่อังกฤษ หรืออเมริกา